text: V.
  Licet verò eo jure uti potuisse populum affirmaverim, non tamen ideò tribunorum hoc institutum laudandum est, Multa jure fieri non possunt, quae tamen facta, quia expediunt egregio publico, laudantur. Multa etiam jure fieri possunt & honesta sunt, quae quia ad praesentem Reipubl. statum e-vertendum comparata sunt, facta merito improbantur. Si igitur, ut recte judicabat Augustus, optimorum civium sit qualemcunque praesentem Reipubl. statum non mutare, quod τὸν παροῦσαν πολιτείαν διαφυλάττειν vocat Isocrates, quidni tribunos, qui plebejos ad Consulatum promotos, qui repeti toties agrarias leges voluêre, sicut & illos, qui caede Julii Caesaris revocare veterem Rempub. & libertatem conati sunt, pro pessimis civibus habeamus?